Musim 2008 tidak bermula dengan baik bagi Vettel. Beliau gagal menamatkan keempat-empat perlumbaan pertamanya bagi musim ini. Namun di Grand Prix Turki beliau mendapat tempat ke-17. Pada perlumbaan seterusnya di Monaco, Vettel mendapat mata pertamanya bagi musim ini dengan mendapat tempat kelima. Beliau sekali lagi mendapat mata di Grand Prix Kanada, selepas bergelut dengan Heikki Kovalainen pada saat-saat akhir perlumbaan untuk mendapat mata kejuaraan terakhir, setelah memulakan perlumbaan tersebut dari lorong pit. Di Grand Prix Perancis, Vettel mendapat tempat ke-12. Di Grand Prix British, Vettel terpaksa bersara selepas dilanggar oleh David Coulthard dan terperangkap di atas batu kerikil bersamanya. Vettel sekali lagi mendapat mata di Grand Prix Jerman, setelah menangkis Fernando Alonso dan mendapat tempat kelapan. Vettel bersara di Grand Prix Hungary selepas enjin keretanya menjadi terlalu panas semasa perhentian pit pertamanya. Di Grand Prix Eropah, Vettel menamatkan perlumbaan di tempat keenam, dua saat di belakang Jarno Trulli.